**10-МАВЗУ БЎЙИЧА САВОЛ-ЖАВОБЛАР**

1. **Солиқ аудити тушунчасини айтинг?**

Солиқ аудити – солиқ органлари томонидан солиқ тўловчининг муайян давр учун солиқлар ва йиғимларнинг ҳисобланиши ҳамда тўланашининг тўғрилигини текшириш мақсадида, унинг бухгалтерия, молия, статистика, банк ҳамда бошқа ҳужжатларини ўрганиш ва таққослашдир.

1. **Солиқ аудити кимларда ўтказилади?**

- солиқ органида “Таҳлика-таҳлил” дастурий маҳсулоти орқали аниқланган, юқори даражадаги таваккалчилик (солиқ хавфи) тоифасига мансуб бўлган солиқ тўловчиларда;

- камерал солиқ текшируви натижаси бўйича солиқ органининг талабномасига жавобан аниқлаштирилган солиқ ҳисоботини тақдим этмаган (шу жумладан, аниқлаштирилган талабномадан кейин), аниқланган тафовутлар бўйича асос келтирмаган ёки тақдим қилинган асосномалар етарли эмас деб топилган юқори даражадаги таваккалчилик (солиқ хавфи) тоифасига мансуб бўлган солиқ тўловчиларда;

- ихтиёрий тугатилаётган солиқ тўловчиларда;

- жиноий иш қўзғатилган солиқ тўловчиларда;

- аввал ўтказилган солиқ аудити чоғида солиқ органига маълум бўлмаган янги ҳолатлар аниқланган солиқ тўловчиларда.

1. **Солиқ аудитида қайси даврлар текширилади?**

Солиқ аудити билан фақат солиқ қонунчилигида назарда тутилган   
беш йиллик даъво муддати ўтиб кетмаган охирги солиқ аудитидан кейинги давр қамраб олинади.

1. **Солиқ тўловчи текширишдан қандай хабардор қилинади?**

Солиқ тўловчи солиқ аудити ўтказиш ҳақида камида ўттиз календар кун олдин унинг электрон шахсий кабинетига электрон шаклда ёки унинг юридик манзилига почта алоқа хизмати орқали буюртма хат юбориш шаклида хабардор қилинади.

1. **Солиқ аудитини ўтказиш муддатлари қандай?**

Солиқ аудитини ўтказиш муддати ўттиз иш кунини ташкил қилади. Солиқ аудитини ўтказиш муддати икки ойгача, алоҳида ҳолларда уч ойгача узайтирилиши мумкин.

Ҳар қандай ҳолатда ҳам солиқ аудитини ўтказишнинг умумий муддати олти ойдан ошиши мумкин эмас.

1. **Солиқ аудити ўтказиш ҳуқуқига эга бўлган солиқ органлари қайсилар?**

Солиқ аудити:

Қорақалпоғистон Республикаси, вилоятлар ва Тошкент шаҳар давлат солиқ бошқармалари томонидан ўз ҳудудида солиқ тўловчи сифатида рўйхатдан ўтган солиқ тўловчиларда;

йирик солиқ тўловчилар бўйича ҳудудлараро давлат солиқ инспекцияси томонидан йирик солиқ тўловчиларда;

Давлат солиқ қўмитаси томонидан юқори даражадаги таваккалчилик (солиқ хавфи) тоифасига мансуб бўлган солиқ тўловчиларда улар жойлашган манзилда ўтказилади.

1. **Солиқ аудитини ўтказиш учун қайси орган билан келишиш шарт?**

2022 йил 1 январдан бошлаб солиқ аудити Текширувларни электрон рўйхатга олиш ягона тизими орқали Ўзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил билан келишилган ҳолда ўтказилади.

1. **Солиқ аудитини ўтказиш муддати қачондан бошланади ва қачондан тугайди?**

Солиқ аудитини ўтказиш муддати солиқ тўловчига (солиқ агентига) солиқ аудитини тайинлаш тўғрисидаги буйруқ топширилган кунда бошланади ҳамда ушбу муддат ўтказилган солиқ аудити тўғрисида далолатнома тузилган (имзоланган) кунда тугайди.

1. **Солиқ тўловчи солиқ аудити ўтказилаётган вақтда текширилаётган даврнинг солиқ ҳисоботига ўзгартишлар ва қўшимчалар киритиши мумкинми?**

Солиқ аудити ўтказилаётган даврда текширилаётган даврнинг солиқ ҳисоботига солиқ тўловчи томонидан ўзгартишлар ва қўшимчалар киритилишига йўл қўйилмайди.

1. **Қандай ҳолатларда тугатилаётган тижорат ташкилотида солиқ аудити ўтказилмайди?**

Давлат рўйхатидан ўтказилган вақтдан бошлаб молия-хўжалик фаолиятини амалга оширмаган ҳамда солиқ қарзи мавжуд бўлмаган тижорат ташкилотларида солиқ аудити ўтказилмайди.

1. **Солиқ органи текширув материалларини кўриб чиқиш вақти ва жойи ҳақида қанча муддатда хабардор қилади?**

Солиқ органи солиқ тўловчини текширув материаллари кўриб чиқиладиган жой, санаси, ва вақти тўғрисида кўриб чиқиш бошлангунига қадар камида **икки иш куни олдин** хабардор қилади.

1. **Текшириш материалларини кўриб чиқиш жараёнида солиқ ҳуқуқбузарлиги фактини тасдиқлаш учун қўшимча далиллар олиш зарур бўлган тақдирда ёки улар бўлмаганда солиқ назоратининг қандай қўшимча тадбирлари ўтказилиши мумкин?**

Ҳужжатларни талаб қилиб олиш,

гувоҳни сўроқ қилиш,

экспертиза амалга ошириш.

1. **Солиқ аудити материалларини кўриб чиқиш натижалари бўйича қарор қачондан кучга киради?**

Солиқ аудити ва (ёки) сайёр солиқ текшируви натижалари бўйича қабул қилинган қарор ўзига нисбатан ушбу қарор қабул қилинган шахсга (шахснинг вакилига) берилган кундан эътиборан бир ой ўтгач кучга киради.

Солиқ органининг қарори устидан шикоят берилган тақдирда, қарор юқори турувчи солиқ органи томонидан бекор қилинмаган ва устидан шикоят қилинмаган қисми бўйича шикоят юзасидан юқори турувчи солиқ органи томонидан қарор қабул қилинган кундан эътиборан кучга киради.

1. **Қандай ҳолатлар солиқ аудитини ўтказиш тартиб-таомилларининг муҳим шартларини бузиш ҳисобланади?**

- солиқ аудити Ўзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил билан келишилмаган ҳолда ўтказилганлиги;

- солиқ аудити беш йиллик даъво муддати ўтиб кетган даврни ва (ёки) солиқ аудити ўтказилган даврни қамраб олганлиги;

- солиқ тўловчи солиқ аудити ўтказиш ҳақида камида ўттиз календар кун олдин хабардор қилинмаганлиги (бундан солиқларни тўлашдан бўйин товлаш белгилари мавжуд асосида ўтказилган солиқ аудити мустасно);

- солиқ аудитини ўтказиш ҳақидаги буйруқ туман (шаҳар) давлат солиқ инспекцияси томонидан қабул қилинган ва ўтказилганлиги,

- солиқ аудитини ўтказиш тўғрисидаги буйруқда солиқ аудитини ўтказувчи шахсларнинг фамилияси, исми, отасининг исми ва лавозими ва солиқ аудитининг мақсади (текшириладиган солиқ даврида барча солиқлар ва йиғимлар ёки айрим солиқ тури) кўрсатилмаганлиги;

- солиқ аудити уни ўтказиш тўғрисидаги буйруқда кўрсатилмаган бошқа ходимлар томонидан ўтказилганлиги ва (ёки) улар томонидан текшириш далолатномаси имзоланганлиги;

- солиқ аудити бошланишидан олдин солиқ аудитини ўтказувчи шахс томонидан “Текширувларни рўйхатга олиш китоби” тўлдирилмаганлиги ва (ёки) бунинг сабаблари солиқ аудити далолатномасида қайд этилмаганлиги.

1. **Қандай ҳолатлар солиқ текшируви материалларини кўриб чиқишнинг муҳим шартларини бузиш ҳисобланади?**

- ўзига нисбатан солиқ текшируви ўтказилган шахснинг солиқ текшируви материалларини кўриб чиқиш вақти ва жойи ҳақида белгиланган тартибда хабардор қилинмаганлиги;

- текшириш далолатномасининг тақдим қилинмаганлиги натижасида солиқ тўловчининг тушунтиришлар бериш имкониятининг чекланганлиги.